《满庭芳 葵花》
清代·曹忱

山茗开笼，江鲥穿柳，好事都入熏风。昼长人静，蝴蝶梦魂中。

枝上残花犹落，闲情看，葵萼成丛。春归去，朱明节近，吹锦到帘栊。

阴浓。莺语处，开同芍药，烂若芙蓉。且追陪杖履，谈笑从容。

拨取床头斗酒，拼一醉，亭上称翁。还堪羡，江郎有笔，挥洒尽如龙。

作者简介：曹忱，字尽臣，号曹溪，宜兴人，选贡生。